CELEX: C2004/284/48
Language: sk
Date: 2004-11-20 00:00:00
Title: Vec T-367/04: Žaloba podaná dňa 15. septembra 2004: Gibtelecom Limited proti Komisii Európskych spoločenstiev

20.11.2004   
            
            
               SK
            
            
               Úradný vestník Európskej únie
            
            
               C 284/24
            
         Žaloba podaná dňa 15. septembra 2004: Gibtelecom Limited proti Komisii Európskych spoločenstiev
   (Vec T-367/04)
   (2004/C 284/48)
   Jazyk konania: angličtina
   Gibtelecom Limited, so sídlom v Gibraltar, v zastúpení: M. Llamas, advokát a B. O'Connor, advokát, podal 15. septembra 2004 na Súd prvého stupňa Európskych spoločenstiev žalobu proti Komisii Európskych spoločenstiev.
   Žalobca navrhuje, aby Súd prvého stupňa:
   
               —
            
            
               vyhlásil za neplatné rozhodnutie Komisie z 5. júla 2004, ktorým bola zamietnutá sťažnosť Gibtelecom podaná podľa článku 86 ES v spojení s článkom 82 ES;
            
         
               —
            
            
               zaviazal Komisiu nahradiť žalobcovi trovy konania.
            
         Dôvody žaloby a hlavné tvrdenia
   Napadnutým rozhodnutím Komisia zamietla sťažnosť žalobcu podanú 31. októbra 1996, v ktorej žalobca tvrdil, že španielsky telekomunikačný operátor, Telefonica SA, sa dopustila série zneužití dominantného postavenia v rozpore s článkom 82 ES tým, že odmietla uznať medzinárodné telefónne smerovacie číslo Gibraltaru („350“) a trvala na prijatí obmedzujúcich podmienok pre výmenu automatických priamych volaní medzi Španielskom a Gibraltarom. Žalobca neskôr zmenil svoju sťažnosť na sťažnosť podanú podľa článku 86 ES v spojení s článkami 82 ES, 49 ES a 12 ES proti Španielsku, tvrdiac, že Telefonica konala na základe pokynov španielskej vlády, ktorá požaduje zvrchovanosť nad Gibraltarom.
   Pri podpore svojej žaloby sa žalobca odvoláva na sériu údajných zjavných omylov v posúdení, ku ktorým došlo v napadnutom rozhodnutí. Podľa názoru žalobcu Komisia pochybila pri tvrdení, že Telefonica nie je verejným podnikom a že požíva špeciálne práva v zmysle článku 86 ES.
   Žalobca ďalej tvrdí, že svojím konaním Španielsko porušilo ustanovenia o číslovaní a prístupe obsiahnuté v smerniciach 90/388 (1), 97/33 (2), 2002/21 (3) a 2002/77 (4). Rovnako sa domnieva, že proti Španielsku môže byť podaná žaloba o nesplnenie povinnosti podľa článku 86 ES bez ohľadu na to, či opatrenia, ktoré Španielsko vykonalo za tým účelom, aby zabránilo uznaniu medzinárodného telefónneho smerovacieho čísla Gibraltaru zo strany Telefonica, mali všeobecné uplatnenie alebo nie.
   Žalobca tiež predkladá množstvo procesných a administratívnych dôvodov pre vyhlásenie rozhodnutia za neplatné, odvolávajúc sa v tejto súvislosti na porušenie žalobcovej legitímnej dôvery, ktorá údajne vyplynula z listu, ktorý poslali traja členovia Komisie dňa 7. júna 2000 Španielsku a Spojenému kráľovstvu a v ktorom sa medzi iným od týchto dvoch krajín požadovalo, aby našli riešenie sťažnosti týkajúcej sa číslovania. Žalobca ďalej tvrdí, v súvislosti s tým istým žalobným dôvodom, že Komisia nekonala nestranne a že porušila zásadu, v zmysle ktorej je povinná konať v rozumnom čase.
   
      (1)  Smernica Komisie 90/388/EHS z 28. júna 1990 o hospodárskej súťaži na trhu telekomunikačných služieb, Ú. v. ES L 192, 24.7.1990, s. 0010-0016 [neoficiálny preklad]
   
      (2)  Smernica 97/33/ES Európskeho parlamentu a Rady z 30. júna 1997 o prepájaní v telekomunikáciách vzhľadom na zabezpečenie univerzálnej služby a interoperability prostredníctvom uplatňovania princípov otvorenej siete (ONP), Ú. v. ES L 199, 26.7.1997, s. 0032-0052
   
      (3)  Smernica 2002/21/ES Európskeho parlamentu a Rady zo 7. marca 2002 o spoločnom regulačnom rámci pre elektronické komunikačné siete a služby (Rámcová smernica), Ú. v. ES L 108, 24.2.2002, s. 0033-0050
   
      (4)  Smernica Komisie 2002/77/ES zo 16. septembra 2002 o hospodárskej súťaži na trhoch elektronických komunikačných sietí a služieb (Text s významom pre EHP), Ú. v. ES L 249, 17.9.2002, s. 0021-0026